  Майя Бывальцева 2020-тӥ арлы йылпумъянъёсъя Удмуртиын улосвыл тӧролэсь 14 «Признание» премизэ сётӥзы. Соос пӧлын Куара огазеяськонлэн кивалтӥсез Владислав Степанов но «Чеберай» марафонлэн ӵектосэзлэн авторез Ксения Широбокова. Со сярысь элькун тӧролэн но кивалтэтлэн пресс-службазы ивортӥз. Ньылетӥ арзэ ни «Признание» премиен ас ужъёсынызы калыклэсь улонзэ умоятыны тыршись нимаз адямиосты но коллективъёсты пусъё. Ужды понна тау карисько. Асьтэ ужъёсыныды тӥ мыным но быдэс командалы мылкыд сётӥзы. Тӥлям ӵектосъёсты пыр быдэс кун мед тодоз, Удмуртиын кичӧлтӥсь, куно карыны яратӥсь но туж ужась адямиос уло шуыса. Тӥ пыр мон быдэс элькунын улӥсьёслы гажамме верасько Александр Бречалов, Удмуртилэн тӧроезСӥё-дано ужрадын улосвыллэн тӧроез лауреатъёслы статуэткаос но сертификатъёс сётӥз. Удмурт егитъёслэн «Куара» огазеяськонзы 2018-тӥ арын кылдӥз. Солэн ёзчиосыз интернетын ӟечлыко удмурт контент кылдыто, со сяна, удмурт пиналъёсын, анай-атайёсын пӧртэм ӧръёсъя дышетонъёс радъяло, кылсярысь удмурт анайёс понна «Аныкай» медиашкола кылдытӥзы. Нылкышно творчествоя «Чеберай» марафонлэсь ӵектоссэ Удмуртиын 2019-тӥ арын быдэсъяны кутскизы. Со улсын «ИнстаЧеберай», «Чеберай» вожвылъяськонъёс ортчизы. Озьы ик марафон улсын нылкышноос понна киужъёсъя, чеберлыкъя, ужбергатонъя семинаръёс радъязы, Cheberai журнал лэсьтӥзы. Тодэ вайытом, кылем арын «Признание» премиез но интернетын удмурт кылын «Даур ТВ» канал кылдытыны сертификат Богдан Анфиногенов басьтӥз. Тегъёс: Ижкар егитъёс Удмуртия удмуртъёс премия АлександрБречалов Чеберай  